作者:馮取洽
標題:賀新郎
內容:句裡思黃九。笑王郎、不奈寒芳，腰圍如柳。得似江郎饒雅趣，時攬黃花誑口。吐妙語、與之爭秀。閒繞珍從吟不盡，盡風前、露下欒欒瘦。香自足，豈勞嗅。一尊問我能同否。嘆雙溪、冷落籬邊，傲霜猶有。浩唱雲箋金縷調，興發小槽珠酒。待喚醒、早春梅友。獨恨愛花人易老，漫一年，好景還依舊。東望處，立良久。